CELEX: 62019TN0793
Language: el
Date: 2019-11-15 00:00:00
Title: Υπόθεση T-793/19: Προσφυγή της 15ης Νοεμβρίου 2019 – Tirreno Power κατά Επιτροπής

13.1.2020   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 10/51
            
         
      Προσφυγή της 15ης Νοεμβρίου 2019 – Tirreno Power κατά Επιτροπής
      (Υπόθεση T-793/19)
      (2020/C 10/62)
      Γλώσσα διαδικασίας: η ιταλική
      
         Διάδικοι
      
      
         Προσφεύγουσα: Tirreno Power SpA (Ρώμη, Ιταλία) (εκπρόσωποι: A. Clarizia, T. Ferrario, M. Vasari, P. Ziotti και M. Pagliarulo, δικηγόροι)
      
         Καθής: Ευρωπαϊκή Επιτροπή
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να ακυρώσει την προσβαλλόμενη απόφαση με την οποία η Επιτροπή αποφάσισε να μην εγείρει αντιρρήσεις όσον αφορά την «Τροποποίηση του μηχανισμού αμοιβής της διαθεσιμότητας πόρων για την επάρκεια. Θέσπιση περιβαλλοντικών απαιτήσεων», κρατική ενίσχυση SA.53821 (2019/N)·
               
            
                  —
               
               
                  να καταδικάσει την καθής στα δικαστικά έξοδα της προσφεύγουσας.
               
            
         Ισχυρισμοί και κύρια επιχειρήματα
      
      Με την προσφυγή η προσφεύγουσα ζητεί την ακύρωση της αποφάσεως C(2019) 4509 της 14ης Ιουνίου 2019, με την οποία η Ευρωπαϊκή Επιτροπή, αφού ενημερώθηκε από το ιταλικό κράτος σχετικά με την τροποποίηση του μηχανισμού αμοιβής της διαθέσιμης δυναμικότητας ηλεκτροπαραγωγής («αγορά της δυναμικότητας»), ο οποίος εγκρίθηκε με την απόφαση C(2018) 617 της 7ης Φεβρουαρίου 2018 και δεν έχει ακόμη τεθεί σε κίνηση, αποφάσισε να μην εγείρει αντιρρήσεις όσον αφορά το νέο μέτρο που κοινοποιήθηκε, κρίνοντάς το συμβατό με την εσωτερική αγορά κατ’ εφαρμογήν του άρθρου 107, παράγραφος 3, στοιχείο γ', ΣΛΕΕ, χωρίς να προβεί σε ορθή εκτίμηση των τροποποιήσεων του ήδη εγκεκριμένου μέτρου.
      Προς στήριξη της προσφυγής της, η προσφεύγουσα προβάλλει δύο λόγους.
      
                  1.
               
               
                  Με τον πρώτο λόγο προβάλλεται προσβολή των δικονομικών δικαιωμάτων της προσφεύγουσας τα οποία απορρέουν από το άρθρο 108, παράγραφος 2, ΣΛΕΕ, για τον λόγο ότι δεν κλήθηκε –στο πλαίσιο επίσημης διαδικασίας έρευνας, η οποία εν προκειμένω δεν κινήθηκε– να υποβάλει τις παρατηρήσεις της σχετικά με την πρόθεση διεύρυνσης του αριθμού των συμμετεχόντων στην αγορά της δυναμικότητας, καθόσον στην έννοια «νέα δυναμικότητα» συμπεριλαμβάνονται, παράλληλα με τις νέες μονάδες παραγωγής για τις οποίες έχουν ήδη εκδοθεί όλες οι άδειες κατασκευής και λειτουργίας των εγκαταστάσεων, και οι νέες μονάδες παραγωγής οι οποίες έχουν κινήσει μόνον τις διοικητικές διαδικασίες για την έκδοση των σχετικών αδειών.
                  
                              —
                           
                           
                              Η προσφεύγουσα υποστηρίζει συναφώς ότι η απόφαση ενέχει πρόδηλη πλημμέλεια λόγω μη διεξαγωγής έρευνας και παραβίαση της αρχής της αναλογικότητας, στο μέτρο που η Επιτροπή δεν εκτίμησε ορθά τα αποτελέσματα τα οποία απορρέουν από την εν λόγω τροποποίηση του καθεστώτος που εγκρίθηκε το 2018 σχετικά με τις δραστηριότητες των υφιστάμενων εγκαταστάσεων.
                           
                        
            
                  2.
               
               
                  Με τον δεύτερο λόγο προβάλλεται παράλειψη διεξαγωγής έρευνας και έλλειψη αιτιολογίας της πράξεως.
                  
                              —
                           
                           
                              Η προσφεύγουσα υποστηρίζει συναφώς ότι η Επιτροπή παρέλειψε να εξετάσει καθ’ οιονδήποτε τρόπο περαιτέρω πτυχές της κοινοποιηθείσας ρύθμισης, οι οποίες τροποποιούσαν το καθεστώς που είχε εγκριθεί προηγουμένως, πτυχές έχουσες ισχυρό αντίκτυπο στο σύστημα και δυνάμενες να επηρεάσουν σε σημαντικό βαθμό τις δραστηριότητες των φορέων που συμμετέχουν στην αγορά της δυναμικότητας.